CELEX: 62013CN0086
Language: sk
Date: 2013-02-20 00:00:00
Title: Vec C-86/13: Žaloba podaná 20. februára 2013 — Európska komisia/Rada Európskej únie

27.4.2013   
            
            
               SK
            
            
               Úradný vestník Európskej únie
            
            
               C 123/12
            
         Žaloba podaná 20. februára 2013 — Európska komisia/Rada Európskej únie
   (Vec C-86/13)
   2013/C 123/19
   Jazyk konania: francúzština
   
      Účastníci konania
   
   
      Žalobkyňa: Európska komisia (v zastúpení: J. Currall, D. Martin, J.-P. Keppenne, splnomocnení zástupcovia)
   
      Žalovaná: Rada Európskej únie
   
      Návrhy žalobkyne
   
   
               —
            
            
               zrušiť rozhodnutie Rady z 20. decembra 2012, ktorým sa zamieta prijatie návrhu Komisie na nariadenie Rady, ktorým sa s účinnosťou od 1. júla 2012 upravujú odmeny a dôchodky úradníkov a ostatných zamestnancov Európskej únie, ako aj opravné koeficienty, ktoré sa vzťahujú na tieto odmeny a dôchodky,
            
         
               —
            
            
               zaviazať Radu Európskej únie na náhradu trov konania.
            
         
      Žalobné dôvody a hlavné tvrdenia
   
   Na podporu svojej žaloby uvádza Komisia tri žalobné dôvody.
   Prvý žalobný dôvod je založený na porušení článku 65 služobného poriadku a článkov 1, 3 a 10 prílohy XI služobného poriadku, pretože v prípade neexistencie návrhu Komisie o uplatnení ustanovenia o výnimke podľa článku 10 prílohy XI bola Rada povinná pred 31. decembrom 2012 prijať návrh Komisie o ročnej úprave odmien a dôchodkov úradníkov a ostatných zamestnancov Európskej únie podľa článku 3 prílohy XI. Rada nebola príslušná prijať rozhodnutie, ktorým sa v podstate uplatňuje článok 10, bez príslušného návrhu Komisie a bez zapojenia Parlamentu, ktorý je v zmysle článku 10 spoluzákonodarcom.
   Druhý žalobný dôvod je založený na porušení článku 64 služobného poriadku a článkov 1 a 3 prílohy XI služobného poriadku, pretože Rada neprijala, hoci bola povinná tak urobiť, nové opravné koeficienty vzťahujúce sa na odmeny a dôchodky, ktoré boli navrhnuté Komisiou za účelom zabezpečenia rovnosti zaobchádzania medzi úradníkmi a dôchodcami bez ohľadu na miesto výkonu ich práce alebo bydliska v závislosti od prípadu.
   Tretí žalobný dôvod je založený na úplnej neexistencii odôvodnenia, keďže Rada iba konštatovala neexistenciu kvalifikovanej väčšiny na prijatie návrhu Komisie podľa článku 3 prílohy XI bez toho, aby vysvetlila dôvody jeho zamietnutia. Cieľom tohto žalobného dôvodu je tak upraviť odmeny a dôchodky, ako aj prijať nové opravné koeficienty.